# ***POZDRAV BLAŽENI DEVICI MARIJI***

1Pozdravljena, Gospa,   
sveta kraljica,  
sveta Božja mati Marija,  
ki si postala devica Cerkev.  
2Izbral te je najsvetejši Oče nebeški  
in te posvetil z najsvetejšim ljubljenim Sinom  
in Svetim Duhom Tolažnikom.  
3V tebi je bila in je vsa polnost milosti in vse dobro.

4Pozdravljena, njegova palača!  
Pozdravljena, njegov tabernakelj!  
Pozdravljena, njegovo domovanje!  
5Pozdravljena, njegovo oblačilo!  
Pozdravljena, njegova dekla!  
Pozdravljena, njegova mati!  
6In vse ve svete kreposti,  
ki se po milosti   
in razsvetljenju Svetega Duha  
izlivate v srca verujočih,  
da jih iz nevernih spreminjate v Bogu zveste.